รู้จัก ฮุนได กลุ่มธุรกิจขนาดใหญ่ที่สุดของเกาหลีใต้ ที่ก่อตั้งโดยลูกชาวนา
“Man's potential is limitless” หรือที่มีความหมายว่า “ศักยภาพของมนุษย์เรา ไม่มีขีดจำกัด” ประโยคหนึ่ง ที่กล่าวโดย “ซุง จู ยุง” ผู้ก่อตั้งกลุ่มฮุนได
8 ก.ย. 2563

รู้จัก ฮุนได กลุ่มธุรกิจขนาดใหญ่ที่สุดของเกาหลีใต้ ที่ก่อตั้งโดยลูกชาวนา /โดย ลงทุนแมน
“Man's potential is limitless” หรือที่มีความหมายว่า “ศักยภาพของมนุษย์เรา ไม่มีขีดจำกัด”
ประโยคหนึ่ง ที่กล่าวโดย “ซุง จู ยุง” ผู้ก่อตั้งกลุ่มฮุนได
หลายคนอาจคิดว่าฮุนได (Hyundai) หรือที่คนเกาหลีเรียกว่า “ฮยอน แด” เริ่มทำธุรกิจผลิตรถยนต์มาตั้งแต่แรก
แต่ความจริงแล้ว ฮุนได มีจุดเริ่มต้นมาจากธุรกิจรับเหมาก่อสร้าง 
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ฮุนได ก่อตั้งขึ้นโดย ซุง จู ยุง ชายชาวเกาหลีใต้ที่เกิดมาจากครอบครัวชาวนา อาศัยอยู่ในพื้นที่ชนบทของจังหวัดคังว็อน ทางตอนใต้ของเกาหลี
สมัยเด็กๆ ซุง จู ยุง ใฝ่ฝันอยากเป็นครูสอนเด็กนักเรียน 
แต่ด้วยความยากจน ทำให้เขาไม่มีทุนทรัพย์ในการศึกษา และไม่มีโอกาสได้ทำตามความฝันตามที่ตั้งใจ
อย่างไรก็ตาม ซุง จู ยุง ก็ฉายแววความเป็นนักธุรกิจตั้งแต่เด็ก 
เพราะทุกครั้งที่เขาเดินทางเข้าเมือง ก็มักจะหอบไม้จากแถวบ้านไปขายเพื่อหาเงินด้วย
สิ่งที่เขาทำเป็นประจำเมื่อมีโอกาสเดินทางไปในเมือง 
คือการหาหนังสือพิมพ์มาอ่านเพิ่มความรู้ 
ซึ่งจุดนี้เอง ที่จุดประกายความคิดของเขาให้อยากหาเงินได้มากขึ้น เพื่อช่วยให้ชีวิตเขาและครอบครัวหลุดพ้นจากความยากจน
พอเริ่มมองเห็นโอกาสว่าการทำงานในเมืองได้ผลตอบแทนดี
เขาจึงวางแผนออกจากบ้านในชนบทเพื่อไปทำงานในเมือง
ซุง จู ยุง พยายามหนีออกจากบ้านเพื่อเข้าไปทำงานในเมืองอยู่หลายครั้ง แต่ก็โดนคุณพ่อตามมาพาตัวกลับบ้านทุกครั้ง
แต่ความพยายามครั้งที่ 4 ของเขาก็สำเร็จ
เมื่อคุณพ่อของเขาไม่มาตามหาเขาอีกเหมือนเคย
ในช่วงแรก ซุง จู ยุง เริ่มทำงานเป็นกรรมกรที่ท่าเรือในเมืองอินช็อน 
และต่อไปเป็นพนักงานส่งข้าวให้กับร้านค้าข้าวแห่งหนึ่งในกรุงโซล
เขาทำงานในร้านค้าข้าวด้วยความขยันขันแข็ง
และหลังจากเข้ามาทำงานได้เพียง 6 เดือน ก็ได้เลื่อนตำแหน่งมาดูแลงานด้านบัญชีของร้าน
หลังจากเข้ามาดูแลงานด้านบัญชี
เขาก็เริ่มมีความรู้เกี่ยวกับการทำธุรกิจมากขึ้น
จนได้รับความไว้วางใจจากเจ้าของร้านค้าข้าวที่มีปัญหาสุขภาพให้มาดูแลกิจการแทน
แต่หลังจากนั้นไม่นาน ในช่วงต้นปี 1939 เกาหลีถูกญี่ปุ่นเข้ามายึดครอง
ทำให้ธุรกิจร้านขายข้าวถูกบีบบังคับให้ปิดตัวลงโดยกองทัพญี่ปุ่น
เขาตัดสินใจนำเอาประสบการณ์และเงินที่เก็บสะสม ไปเริ่มต้นธุรกิจอู่ซ่อมรถในบ้านเกิดในจังหวัดคังว็อน
แต่ธุรกิจอู่ซ่อมรถก็ต้องปิดตัวลงอีกครั้งจากคำสั่งของรัฐบาลญี่ปุ่น
สรุปแล้ว ทั้งธุรกิจค้าข้าวและธุรกิจอู่ซ่อมรถที่ดูเหมือนจะไปได้ดีกลับไม่เป็นอย่างที่เขาคาดหวัง
แต่แล้วโชคชะตาก็เหมือนจะเข้าข้างตัวเขาบ้าง..
เพราะในปี 1945 ญี่ปุ่นพ่ายแพ้สงครามโลกครั้งที่ 2 
ทำให้สหรัฐอเมริกาเข้ามาดูแลพื้นที่ส่วนใต้ของเกาหลีหรือเกาหลีใต้ในปัจจุบัน
การเข้ามาของสหรัฐอเมริกา ทำให้การทำธุรกิจในเกาหลีใต้มีอิสระมากขึ้น 
ช่วงนี้เองที่ ซุง จู ยุง ก่อตั้ง ฮุนได ขึ้นในปี 1947
ในช่วงแรกฮุนได เริ่มจากการทำธุรกิจรับเหมาก่อสร้าง 
เพราะ ซุง จู ยุง มองว่าเกาหลีใต้จำเป็นต้องได้รับการฟื้นฟูประเทศหลังภาวะสงครามสิ้นสุดลง
ซึ่งหนึ่งในปัจจัยที่ทำให้ฮุนไดเติบโตได้ดีในช่วงแรก เพราะในช่วงนั้นรัฐบาลของเกาหลีใต้ มีโครงการก่อสร้างและบูรณะประเทศหลายโครงการ เช่น สร้างทางด่วน การก่อสร้างท่าเรือและเขื่อน 
ซึ่งฮุนไดเป็นผู้ชนะการประมูลหลายโครงการของรัฐบาลเกาหลีใต้
รวมทั้งโครงการอื่นจากรัฐบาลสหรัฐอเมริกาด้วย
ต่อมาในปี 1965 ฮุนได รับงานก่อสร้างเส้นทางในต่างประเทศเป็นครั้งแรก
ซึ่งก็คือโครงการสร้างถนนในภาคใต้ของประเทศไทย ในช่วงจังหวัดปัตตานีและจังหวัดนราธิวาส
ก้าวสำคัญของกลุ่มฮุนได คือ การก่อตั้ง ฮุนได มอเตอร์ ในปี 1967 
ซึ่งในวันนี้ฮุนได มอเตอร์ กลายมาเป็นบริษัทผลิตรถยนต์รายใหญ่ที่สุดของเกาหลีใต้
ในปี 2018 ฮุนได มอเตอร์ เป็นบริษัทที่ผลิตรถยนต์มากเป็นอันดับที่ 5 ของโลก จำนวน 7.5 ล้านคัน
ในปี 2019 ฮุนได มอเตอร์ มีรายได้ 2.8 ล้านล้านบาท กำไร 83,000 ล้านบาท และปัจจุบันมีมูลค่าบริษัทมากกว่า 1 ล้านล้านบาท
ปัจจุบัน กลุ่มฮุนได ประกอบธุรกิจหลากหลาย 
เช่น รับเหมาก่อสร้าง, ผลิตและจำหน่ายรถยนต์, ค้าปลีก, บริการทางการเงิน 
ซึ่งถ้ารวมธุรกิจทั้งหมดเข้ามาเป็นบริษัทเดียว กลุ่มฮุนไดจะถือเป็นกลุ่มธุรกิจที่มีขนาดใหญ่ที่สุดของเกาหลีใต้
แม้วันนี้ ซุง จู ยุง จะจากโลกนี้ไปแล้ว 
แต่เรื่องราวการเดินทางบนเส้นทางที่ยากลำบากของเขาจนประสบความสำเร็จ คงเป็นแรงบันดาลใจให้ใครหลายคนไม่น้อย
เพราะฉะนั้น ถ้าเรากำลังเจอความยากลำบากในตอนนี้
ลองพัฒนาตัวเองและหาเส้นทางเดินไปข้างหน้า
เหมือนตัวอย่างของ ซุง จู ยุง จากที่เป็นลูกชาวนาฐานะยากจน สามารถก้าวขึ้นมาเป็นผู้ก่อตั้งกลุ่มฮุนได กลุ่มบริษัทยักษ์ใหญ่ของเกาหลีใต้ในทุกวันนี้..
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-